M. Číž, podpredseda NR SR: (2009-12-03):
Viete veľmi dobre, že prvýkrát Slovenský pozemkový fond sa dostal do povedomia a jeho činnosť v čase, keď sa rozhodovalo o reštitučnom nároku nejakých 30, ak si dobre pamätám, hektárov pôdy. Problém je to, že medzitým aj táto reštitúcia prebehla podľa zabehaných pravidiel, ktoré vtedy absolútne existovali. Jednotlivé firmy mali skúpené reštitučné nároky a bolo treba sceliť, lebo prišiel na pozemkový fond a povedal, že mám nárok na 50, 100, 200, 300 hektárov pôdy a pozemkový fond podľa teraz platného zákona musí týmto ľuďom nejakým spôsobom podobnú scelenú pôdu, lebo má na ňu nárok, dať. A teraz pozemkový fond zúfalo hľadá, kde má scelené pozemky a kde nejakým spôsobom môže tieto reštitučné nároky uspokojiť. Dodnes je tam 5 tisíc čakateľov a evidentné je, že niekoľko tisíc ľudí pravdepodobne nikdy nedostane žiadnu pôdu, lebo jednoducho vhodná nebude k dispozícii. To všetko títo ľudia vedeli. Pritom reštitúcie ako-také mali skončiť, tuším, v roku 2006 alebo v roku 2007, tak to bolo postavené v zákone. Opäť títo ochrancovia slovenského národného záujmu zariadili, aby sa tie reštitúcie a možnosť už týmto, vyslovene nekalým spôsobom s nakúpenými reštituentmi veľmi zložito hľadanými, aby sa pokračovalo v tomto zlodejstve. Ale ich právo, ich nárok je potom, vážené kolegyne, kolegovia, už potom podľa zákona. Ten nárok treba nejakým spôsobom riešiť. Títo istí ľudia dneska chodia, pán kolega, tuším, z SMK alebo teda bývalý kolega ide s licomerným návrhom, že teda už by sme nemali vracať pôdu a mali by sme finančne odškodňovať. Dneska, keď oni pod ich egidou rozdali niekoľko 100 tisíc hektárov. Najzaujímavejšie je, keď pán kolega Hort, ktorý bezočivo tu vypráva o nejakých slušných a neslušných, kde vyrobili nezmyselné problémy na Slovensku v snahe, aby zlodeji, ktorými sú oni, aby z toho zlodejstva obvinili niekoho iného. Tri mesiace sme sa zaoberali kauzou predsedu vlády, ktorý si kúpil 20 krát 40 m2 viniča. Presne týmito istými nehanebnými slovami tí ľudia vyprávajú o obrovských škandáloch, o všetkom možnom a tak ďalej. Pán Hort, ak to teda tak veľmi korektne a vážne myslíte, prečo ste zabudli spomenúť to, ako váš vtedajší premiér Dzurinda žiadal ako obyvateľ Spišskej Novej Vsi Slovenský pozemkový fond, aby mu dal reštitúciu, zúfalo vybratú nejakú v Spišskej Novej Vsi v Bratislave? (Potlesk.) Prečo vtedy tento vášnivý tón, táto obhajoba slovenských záujmov? Naopak, treba Fica, ktorý kradne, Smer, ktorý kradne. Smer prišiel a povedal a sľúbil v obrazovkách aj v parlamente občanom Slovenskej republiky, že Slovenský pozemkový fond sa viacej rozkrádať nebude. A aj keď som dodnes presvedčený, že aj Veľký Slavkov nebol v rozpore so zákonom, bol presne súčasťou tých praktík, aké sa robili dovtedy, vtedy sme povedali, takto sa to už robiť nebude. Na základe toho sa na Slovensku za nás nevrátil, nereštituoval a už vôbec nie nejakým zložitým spôsobom v podstate ani meter štvorcový pôdy. Máme tu len od vážených kolegov onen známy problém, predsedove 20 krát 40, Veľký Slavkov a podobne. Faktom je, že prostredníctvom „nohsledov“ v médiách, nerád to hovorím, ale musím to tak povedať, sa im darilo vtlačiť tento stav do verejnosti, že my naozaj dneska v tom mediálnom prostredí si nemôžeme dovoliť naozaj nechať im dávať ďalšie zbrane tohto typu, ktoré sú vyklamané, aby sme nejakým spôsobom pokračovali vo veciach, kde naozaj aj tej firmy, ktorá dostala tieto pozemky, ten nárok je legitímny, je legálny,  vznikol na základe nimi daných pravidiel a jednoducho za týchto okolností, ak nezmeníme zákon, sa jednoducho musí plniť. Preto som naozaj presvedčený, že nebol pri tom porušený absolútne žiadny zákon, že právne je to čisté, ale jednoducho politicky sme povedali našim nominantom, ktorí tam sú, že nemožno dopustiť tento typ obchodov, pretože to bude hlboko zneužité a treba naozaj za týchto okolností urobiť všetko pre to, aby nemali možnosť občanov Slovenskej republiky kontaminovať týmito spôsobmi, ktorými to robia doteraz. Ešte raz chcem zopakovať, niekoľko stotisíc hektárov títo ľudia rozdali. Chodia po Slovensku pozemkoví miliardári, ktorí ťažko zbohatli na pozemkoch, ktoré v Bratislave reštituovali za 10, 15, 20 korún a vzápätí ich predávali za 5 až 6, až 7 tisíc slovenských korún. Prečo ste tak hrozne bránili tomu, že nešli sme do toho, aby sme urobili audit toho, čo sa všetko rozkradlo v Slovenskom pozemkovom fonde? Dneska sú v tom pozemkovom fonde zvyšky, za 8 rokov vybrali kompletne celý pôdny fond Slovenskej republiky, ktorý tu bol k dispozícii, a títo ľudia sem chodia, postavia sa bezočivo a vyprávajú o tom, ako im niekto, kdekto, kradne, nebotyčný zločin a podobne. Keby som bol premiérom ako Dzurinda, ktorý sám požiadal hanebne ako predseda vlády, aby mu vracali pozemky v Bratislave za jeho pár pozemkov, ktoré mal v Spišskej Novej Vsi, kde rozdiel ceny je 30, 50, 100-násobný... Pán podpredseda Hort, keď už chcete týmto spôsobom ohlupovať Slovákov, 100-násobok, prečo ste sa k tomu nevyjadrili, kde sú tie nebotyčné podvody? No, vážené kolegyne, kolegovia, asi nemá význam o tom hovoriť a nechceli sme o tom rozprávať, lebo Slovensko naozaj nepotrebuje, aby bolo donekonečna kontaminované týmito nezmyslami. My sme prijali zodpovednosť, nebudeme sa baviť o vašich hanebnostiach, ale zabezpečíme to, aby sme my, pokiaľ ručíme našim voličom za nejaký program, že zabezpečíme, že sa jednoducho ani meter štvorcový z tej pôdy nedostane spôsobom, ktorý by mohol byť spochybnený. A tam je ten dôvod, čomu ste sa tak blahovoľne smiali, prečo ten premiér napriek tomu, že nebol porušený zákon v ničom, povedal, jednoducho tých nominantov, ktorí spôsobili tento stav, musíme odvolať. Čo viac a čestnejšie sa už v tomto smere dá povedať? Pán podpredseda Hort, prečo ste nepovedali vy, čím ste vy chceli prispieť k etike, k vyššiemu stavu nakladania s verejným majetkom na Slovensku? Vážené kolegyne, kolegovia, ja sa zase ospravedlňujem, lebo nechcem, sme sa dohodli ako klub, že nebudeme kontaminovať nezmyselnými spormi, ak by sme mali prijať ich slovník, ktorý tu používajú, obrovské rozkrádanie, obrovské škandály a tak ďalej. Pričom evidentne rozkrádačky ich typu, kde išlo o stá miliardy korún, dneska vyrábajú z vecí, ktoré sú sporné, ktoré spravidla idú spôsobmi, ktoré sa organizovali za nich a ktoré sme nestačili všetky dať na poriadok, viď nástenkové tendre a podobne, tak jednoducho pokúšajú sa vytvoriť pred Slovenskom predstavu, ako keby oni boli tí, ktorí majú právo niečo kritizovať. Vážené kolegyne, kolegovia, napriek tomu si myslíme, že dôležitá je zmysluplná diskusia o zásadných otázkach správy krajiny, priberáme sami a ideme do polohy tých, ako keby sme akceptovali ich kritiku a naozaj ten tlak, ktorý tu je, potom realizujeme aj tým spôsobom, ktorý možno nie je celkom korektný. Lebo naozaj, buď porušia právo, alebo neporušia právo. Keď ide v súlade s platným právom, tak ten rozmer tu je. Napriek tomu, keď sme niekde ďalej a urobili nebývalú vec, ktorá tu je, napriek tomu, že nebol porušený zákon, ale cítime porušenie etického rozmeru, napriek tomu demonštratívne a dramaticky odvolávame členov rady. Čo sa už dá viacej spraviť pre očistu verejného, spoločenského života na Slovensku? Čo sa dá viac spraviť pre to, aby sme očistili zakladanie verejných majetkov od všetkých možných súkromných vplyvov? Toto nie je ani príspevok k ničomu, to nie je ani náznak možnej diskusie o veci. Čo sme tu počuli dneska od vážených pánov z opozície okrem tvrdých a nezmyselných slov? Pán kolega Frešo o čom rozprával, čo vecné tu povedal? Obrovský škandál, neviem čo a tak ďalej. Ani náznak, že by sme sa pustili do hodnotových, možno aj ideových sporov o tom, akým spôsobom spravovať krajinu, aby bolo aspoň niekoľko vystúpení, ktoré majú vecný obsah, elementárny vecný obsah, aby bolo možné o tom vecnom obsahu diskutovať. Takže, vážené kolegyne, kolegovia, vôbec som nemal v úmysle vystupovať v tejto veci a bol som pripravený prijať veľkú mieru, veľkú mieru tejto neokrôchanosti od vážených opozičných kolegov. Ale mám taký pocit, že to, čo som povedal, bolo treba povedať, lebo  všetci sme len ľudia a mám len jedno srdce. Veľmi pekne ďakujem za pozornosť. (Potlesk.)